Source: https://www.porvoo.fi/kaupunginhallituksen-paatokset-1762019
Timestamp: 2019-07-24 08:29:30+00:00
Document Index: 1751957

Matched Legal Cases: ['kko ', 'kko ', 'kko ', 'kko ', 'kko ', 'kko ', 'kko ', 'kko ', 'kko ']

Kaupunginhallituksen päätökset 17.6.2019 - Porvoo
Etusivu > Uutiset > Kaupunginhallituksen päätökset 17.6.2019
Kaupunginhallituksen päätökset 17.6.2019
Kaupunginhallitus päätti äänestysten jälkeen hyväksyä Elin Blomqvist-Valtosen muutosesityksen asiassa: ”Kaupunginhallitus merkitsee selvityksen tiedokseen ja evästää sivistystoimea jatkamaan asian valmistelua vaihtoehtojen 1 tai 2 pohjalta. Päätös vaatii kuitenkin ulkopuolista toimijaa, jonka kanssa investointikustannukset jaetaan ja joka kantaa päävastuun toiminnan ylläpitämisestä ja jonka kanssa kaupunki tekee yhteistyösopimuksen kaupungin tarjoaman leiri- ja koulutustoiminnan osalta. Molempien vaihtoehtojen ensisijainen sijoituspaikka on Övik. Välittömiin purkutoimintoihin ei Övikin kohdalla ryhdytä.”
Kaupunginhallitus äänesti kaksi kertaa asian käsittelyn aikana. Ensimmäisessä äänestyksessä Elin Blomqvist-Valtosen esitys voitti Anette Karlssonin esityksen äänin 10 (Elin Blomqvist-Valtonen, Outi Lankia, Bodil Lund, Jari Oksanen, Anders Rosengren, Pehr Sveholm, Johan Söderberg, Nina Uski, Markku Välimäki, Jaakko Westerlund) – 3 (Jaakko Jalonen, Anette Karlsson, Mirja Suhonen). Anette Karlsson esitti, että ”kaupunginhallitus merkitsee selvityksen tiedokseen ja evästää sivistystoimea jatkamaan asian valmistelua vaihtoehdon 2 Virvikin kartanoa hyödyntäen pohjalta. Samalla kaupunginhallitus oikeuttaa toimitilajohdon ryhtymään toimenpiteisiin Övikin-alueen rakennusten purkamiseksi. Övikin alue varataan jatkossa yleiseen virkistykseen.”
Toisessa äänestyksessä Elin Blomqvist-Valtosen esitys voitti kaupunginjohtajan esityksen äänin 10 (Elin Blomqvist-Valtonen, Outi Lankia, Bodil Lund, Jari Oksanen, Anders Rosengren, Pehr Sveholm, Johan Söderberg, Nina Uski, Markku Välimäki, Jaakko Westerlund) – 2 (Jaakko Jalonen, Mirja Suhonen), 1 tyhjä (Anette Karlsson). Kaupunginjohtaja esitti, että ”kaupunginhallitus merkitsee selvityksen tiedokseen ja evästää sivistystoimea jatkamaan asian valmistelua vaihtoehtojen 3 tai 4 pohjalta. Samalla kaupunginhallitus oikeuttaa toimitilajohdon ryhtymään toimenpiteisiin Övikin-alueen rakennusten purkamiseksi. Övikin alue varataan jatkossa yleiseen virkistykseen.”
Tuore Övik-selvitys esittelee neljä vaihtoehtoa Porvoon kaupungin leiri- ja kurssitoiminnan jatkamiselle. Selvityksessä on vertailtu eri kokoisten leiri- ja kurssikeskusten toteuttamista Virvikissä, Skepparsissa ja Övikissä. Mukana on myös vaihtoehto, jossa omaa leirikeskusta ei rakenneta ollenkaan, vaan kaupunki ostaa vastaavat palvelut muista leirikeskuksista. Selvitys tehtiin, koska Övikin leirikeskus on jouduttu sulkemaan sisäilmaongelmien ja rakennusten huonon kunnon vuoksi.
Leiritoiminnan järjestämiselle laadittiin neljä päävaihtoehtoa. Leiri- ja kurssikeskuksen laaja vaihtoehto 1 (2100 k-m²) vastaa sivistyslautakunnan 31.5.2017 hyväksymää tarveselvitystä. Vaihtoehto 2:n (980 k-m²) kokoluokan katsottiin riittävän kyselyissä esiin tulleiden tarpeiden pohjalta. Vaihtoehto 3:ssa Övikin kaltaista kurssi- ja leirikeskusta ei rakenneta, vaan vaihtoehdossa leiritoimintaa varten kunnostetaan Virvikin luontoleirikeskus ja lisäksi järjestetään pienryhmäleiritoimintaa Skepparsin alueella kahdessa mökissä. Vaihtoehto 4:ssä leiripalvelut ostetaan ulkopuolisilta palveluntuottajilta.
Tiedote 10.5.2019 Tuore Övik-selvitys kuvaa leiri- ja kurssitoiminnan vaihtoehtoja
Porvoon kaupungin hyvinvointikertomuksen suunnitelma hyvinvoinnin edistämisestä 2019–2021
Kaupunginhallitus päätti yksimielisesti esittää, että kaupunginvaltuusto hyväksyy Porvoon kaupungin hyvinvointikertomuksen suunnitelman hyvinvoinnin edistämisestä 2019–2021.
Ohjelmaan on koottu kuntalaisten terveyttä ja hyvinvointia edistävät tavoitteet ja toimenpiteet vastuutahoineen ja arviointimittareineen. Suunnitelman mukaan hyvinvointia ja terveyttä edistäviä palveluita kohdennetaan vuosina 2019–2021 erityisesti lapsille ja nuorille sekä ikääntyneille, työttömille, maahanmuuttajataustaisille ja muille syrjäytymisvaarassa oleville.
Ilmasto-ohjelma 2019–2030
Kaupunginhallitus päätti yksimielisesti pyytää ilmasto-ohjelman luonnoksesta lausuntoa kaupungin lautakunnilta, johtokunnilta ja vaikuttamistoimielimiltä. Lisäksi kaupunginhallitus pyytää merkittävimmiltä konserniyhtiöiltä omat lausuntonsa. Lausuntoja ja kommentteja ohjelmaluonnoksesta voivat myös edelleen antaa elinkeinoelämän, muun julkisen sektorin ja kolmannen sektorin toimijat. Lausunnot pyydetään 15.9.2019 mennessä.
Ilmasto-ohjelmassa määritellään toimenpiteet, joilla Porvoo pyrkii ilmastotyön edelläkävijäksi uuden kaupunkistrategian mukaisesti. Ohjelma sisältää laajan valikoiman kunnianhimoisia toimenpiteitä, joilla tähdätään hiilineutraalisuuteen. Toimenpiteet kohdistuvat muun muassa hankintoihin, energiatehokkuuteen, liikenteeseen, kiertotalouteen, tietoisuuden lisäämiseen ja matkailuun. Myös hiilinielut ja -varastot sekä ilmastonmuutokseen sopeutuminen on huomioitu ohjelmassa.
Tiedote 13.5.2019 Porvoon ilmasto-ohjelma etenee päätöksentekoon
Porvoon elinkeino- ja kilpailukykyohjelma 2019-2022
Kaupunginhallitus päätti yksimielisesti pyytää ohjelmaluonnoksesta lausuntoa kaupungin lautakunnilta, johtokunnilta ja vaikuttamistoimielimiltä. Lisäksi kaupunginhallitus pyytää merkittävimmiltä konserniyhtiöiltä omat lausuntonsa. Lausuntoja ja kommentteja ohjelmaluonnoksesta voivat myös edelleen antaa elinkeinoelämän, muun julkisen sektorin ja kolmannen sektorin toimijat. Lausunnot pyydetään 15.9.2019 mennessä.
Ohjelma sisältää tavoitteet ja toimenpiteet elinkeinoelämän toimintaedellytysten kehittämiseksi vuosille 2019-2022.
Samkommunen för yrkesutbildning i Östra Nylandin yhtymähallituksen jäsenten valinta ajalle 1.6.-31.12.2019
Kaupunginhallitus päätti yksimielisesti valita kaksi jäsentä ja puheenjohtajan sekä näille kolme henkilökohtaista varajäsentä Samkommunen för yrkesutbildning i Östra Nylandin hallitukseen toimikaudelle 1.6. - 31.12.2019:
Jaakko Jalonen, varajäsen Patrik Björkman
Camilla Simolin-Backman, varajäsen Anne Korhonen
Johanna Andersson, varajäsen Pia Hansson
Porvoon väylää koskevan vesiliikennelain mukaisen nopeusrajoituksen muuttaminen
Liikenne- ja viestintävirasto Traficomille on tehty esitys Tolkkinen-Porvoo väylälle tehdyn vesiliikennelain mukaisen päätöksen muuttamisesta. Väylällä on voimassa Liikenneviraston määräämä vesikulkuneuvoilla liikkumista koskeva nopeusrajoitus (10 km/h) ja aallokon aiheuttamisen kielto Lilla Barlastholmenin ja Kokonniemen välillä. Esityksessä esitetään, että Tolkkinen-Porvoo väylän 10 km/h nopeusrajoitus poistettaisiin Pikku-Hellan ja Kokonniemen välillä, jolloin ko. väyläalueella olisi voimassa ainoastaan aallokon aiheuttamisen kielto. Lilla Barlastholmenin ja Pikku-Hellan välille ei ole esitetty muutosta. Lausunto Tolkkinen-Porvoo väylän nopeusrajoituksen muuttamista koskevasta esityksestä on pyydetty toimittamaan Traficomille 21.6.2019 mennessä.
Kaupunginhallitus päätti äänestysten jälkeen antaa seuraavan lausunnon kaupunginjohtajan esityksen mukaisesti: Porvoon kaupunki tiedostaa väylän nopeuden aiheuttaman matkustusajan pidentymisen ja siitä johtuvan negatiivisen vaikutuksen kaupungin houkuttelevuuteen pysähtymiskohteena sekä joidenkin venemallien ohjattavuuden vaikeutumisen. Toisaalta nykyisiin rajoituksiin johtaneet aiemmat perustelut luontoarvoista ovat relevantteja tälläkin hetkellä väylän viimevuotisesta ruoppauksesta huolimatta. Kaupunki katsoo lausuntonaan, että nopeusrajoitusta voi nostaa nykyisestä 10 km/h edellyttäen, että väylän turvallisuus voidaan toteuttaa joillain muilla rajoitteilla tai keinoilla ja jos veneiden aiheuttamat aallokot eivät aiheuta ongelmia ympäristölle ja infralle.
Kaupunginhallitus äänesti kaksi kertaa asian käsittelyn aikana.
Ensimmäisessä äänestyksessä Nina Uskin esitys voitti Jari Oksasen esityksen äänin 9 (Elin Blomqvist-Valtonen, Jaakko Jalonen, Outi Lankia, Bodil Lund, Anders Rosengren, Pehr Sveholm, Johan Söderberg, Nina Uski, Välimäki Markku) – 4 (Anette Karlsson, Jari Oksanen, Mirja Suhonen, Jaakko Westerlund).
Toisessa äänestyksessä kaupunginjohtajan esitys voitti Nina Uskin esityksen äänin 9 (Elin Blomqvist-Valtonen, Jaakko Jalonen, Anette Karlsson, Bodil Lund, Anders Rosengren, Mirja Suhonen, Pehr Sveholm, Johan Söderberg, Jaakko Westerlund) - 3 (Outi Lankia, Nina Uski, Markku Välimäki) 1 tyhjä (Jari Oksanen).
Jari Oksanen esitti, että: ”Kaupunki katsoo lausuntonaan, että Tolkkinen-Porvoo väylälle välille Hamari-Kokonniemi asetettua nopeusrajoitusta (10 km/h) ei ole syytä poistaa. Nopeusrajoitus on tarpeellinen mm. alueella liikkuvien alusten, melojien ja muiden vesillä liikkujien turvallisuuden takia, koska väylä on kunnostustöistä huolimatta edelleen kapea ja matala ja väylään liittyy kyseisellä välillä useita venesatamien ja yksittäisten kiinteistöjen veneväyliä. Väylänopeuden nosto säästäisi korkeintaan 10 minuuttia moottoriveneilijöiden matka-aikaa, mutta lisäisi samalla huomattavasti onnettomuusriskin sisältäviä ohitustilanteita ja kohtaamisnopeuksia. Kyseisestä väyläosuudesta noin puolet sijaitsee lisäksi luonnonsuojelualueella, jossa alhaisemmat kulkunopeudet ovat perusteltuja linnustonsuojelullista syistä.”
Nina Uski esitti, että Tolkkinen-Porvoo -väylällä välillä Hamari-Kokonniemi nopeusrajoitus on 40 km/h.